Eskom sê oor beurtkrag dié langnaweekArgieffoto: Pixabay Eskom het Vrydagaand teen 23:00 beurtkrag opgeskort en aangekondig dat daar moontlik geen beurtkrag van Saterdag tot Maandag sal wees nie. Die kragvoorsiener het van Vrydagoggend af nog fase 2-beurtkrag toegepas voor dit van 16:00 af na fase 1-beurtkrag afgeskaal is. “Die vraag na elektrisiteit sal na verwagting aansienlik afneem tydens die langnaweek. Ons gaan ook voort om onbeplande onderbrekings te verminder.” Eskom het gesê hy sal ook voortgaan om noodreserwes te gebruik om kapasiteit aan te vul in die tydperk indien nodig. “Ons wil verbruikers egter herinner dat die stelsel steeds kwesbaar is en dat beurtkrag op kort kennisgewing ingestel kan word indien daar veranderinge is.” Volgens die kragvoorsiener poog hy steeds om onbeplande onderbrekings tot minder as 9 500 MW te beperk. Verbruikers word versoek om steeds elektrisiteit spaarsamig te gebruik. Pres. Cyril Ramaphosa het vroeër die week gesê daar sal van 17 Desember tot 13 Januarie nie beurtkrag plaasvind nie en dat die ligte hopelik daarna ook sal aan bly.